สงขลาโมเดล คณะทรัพยากรธรรมชาติ ม.อ.ช่วยเกษตรกร เพิ่มช่องทางการขายผลไม้ เพิ่มราคาพืชผล
คณะทรัพยากรธรรมชาติ มหาวิทยาลัยสงขลานครินทร์ จัดโครงการ “การเพิ่มผลผลิตและคุณภาพไม้ผลร่วมยางและไม้ผลผสมผสานเพื่อเพิ่มรายได้ให้กับเกษตรกรในพื้นที่อำเภอรัตภูมิ  จังหวัดสงขลา” ซึ่งเป็นโครงการย่อยภายใต้แผนงานหลัก การสร้างนวัตกรรมอาชึพการเกษตร เพื่อพัฒนาเศรษฐกิจฐานราก และบรรเทาผลกระทบจากโควิด- 19 (สงขลาโมเดล)  เพื่อให้เกษตรกรมีรายได้เพิ่มขึ้น โครงการสงขลาโมเดล มี ผศ.ทวีศักดิ์ นิยมบัณฑิต คณบดีคณะทรัพยากรธรรมชาติ  มหาวิทยาลัยสงขลานครินทร์ เป็นหัวหน้าโครงการ และ รศ.ดร.จรัสศรี นวลศรี รับผิดชอบโครงการด้านไม้ผล โดยมีเป้าหมายของโครงการ เพื่อถ่ายทอดความรู้ทางวิทยาศาสตร์  เทคโนโลยี และนวัตกรรรม จากงานวิจัยของมหาวิทยาลัยที่สัมฤทธิ์ผลแล้ว เพื่อยกระดับรายได้ของเกษตรกร โดยการให้ความรู้การบริหารจัดการสวนผลไม้ ตามมาตรฐาน GAP  (Good Agricultural Practices: GAP) เพื่อให้ได้ผลผลิตที่มีคุณภาพ และปลอดภัยตามมาตรฐานที่กำหนด  เน้นไม้ผลร่วมยางทั้งปลูกในแปลงเดียวกันและปลูกแยกแปลง ซึ่งส่วนใหญ่จะเป็นปลูกแบบผสมผสาน สถานที่โครงการคือ ตำบลเขาพระ อำเภอรัตภูมิ จังหวัดสงขลา  รศ.ดร. จรัสศรี นวลศรี หัวหน้าโครงการ เปิดเผยว่า โครงการได้รับงบประมาณจากหน่วยบริหารและจัดการทุนด้านการพัฒนาระดับพื้นที่ (บพท.) สำนักงานสภานโยบายการอุดมศึกษา  วิทยาศาสตร์ วิจัยและนวัตกรรมแห่งชาติ (สอวช.). ให้เริ่มดำเนินงานเมื่อเดือนพฤษภาคม 2564  ซึ่งการระบาดของโรคโควิด-19 รุนแรงมากในช่วงดังกล่าว มีผลกระทบต่อการลงพื้นที่อย่างหลีกเลี่ยงไม่ได้ ทำให้ต้องปรับแผนการทำงาน อีกทั้งผลไม้ชนิดต่างๆ ในพื้นที่เริ่มติดผล ปีนี้ผลไม้หลายชนิด เช่น เงาะและมังคุด ติดผลจำนวนมาก ด้วยสภาพอากาศที่เอื้ออำนวย ตัวอย่างเช่น  เงาะ เฉพาะในพื้นที่ตำบลเขาพระ คาดว่ามีผลผลิตประมาณ 800-900 ตัน การระบายผลผลิตออกนอกพื้นที่เป็นไปด้วยความยากลำบาก แม่ค้าที่เคยมาซื้อผลไม้หายหน้าไป เนื่องจากการล็อกดาวน์ในพื้นที่สีแดงเข้ม 29 จังหวัด จากการระบาดของโควิด-19 ตลาดท้องถิ่นและตลาดนัดส่วนใหญ่ถูกปิด การส่งสินค้าไปตลาดผลไม้ใหญ่ของประเทศ เช่น ตลาดไทที่กรุงเทพมหานครก็มีปัญหาการขนส่ง ทางโครงการจึงจัดการส่งเสริมให้มีการขายออนไลน์ เป็นทางเลือก แต่ยังมีปัญหาตามมาเมื่อบริษัทรับขนส่งสินค้า ไม่บริการรับส่งผลไม้ ทำให้ราคาผลไม้ เงาะ มังคุด ตกต่ำเป็นประวัติการณ์ โครงการฯ จึงได้ลงพื้นที่ช่วยเหลือเกษตรกร?นำผลผลิตจากสวนส่งตรงถึงตลาดเกษตร ม.อ. ณ คณะทรัพยากรธรรมชาติ มหาวิทยาลัย สงขลานครินทร์ในช่วงวันจันทร์ พุธ ศุกร์  เพื่อส่งต่อถึงลูกค้าที่สั่งสินค้าล่วงหน้าและผู้มาซื้อที่ตลาด             นอกจากนี้ ยังได้ช่วยเกษตรกรเปิดช่องทางการขายผ่านเพจ PSU Bazaar ของมหาวิทยาลัย ร่วมกับ เพจ Local Life Platform  มีการ live สด ขายผลไม้ และแอปพลิเคชัน  OneChat  เมื่อมีการสั่งซื้อ ก็มีไรเดอร์บริการไปส่งให้ถึงบ้าน ในเขตพื้นที่จังหวัดสงขลา รวมทั้งแนะนำการขายออนไลน์ผ่านเฟซบุ๊กให้กับลูกหลานเกษตรกร การขายผ่านช่องทางต่างๆ ที่กล่าวมานี่ นอกจากเป็นการช่วยระบายสินค้าให้กับเกษตรกรแล้ว ยังมีผลให้เกษตรกรสามารถขายผลผลิตจากสวนในราคาที่สูงกว่าการขายกับพ่อค้าคนกลาง 5-10 บาทต่อกิโลกรัม ขณะนี้ผลผลิตผลไม้ เริ่มลดน้อยลง สถานการณ์ด้านการตลาดและราคาก็ดีขึ้นเป็นลำดับ